ఒక్క క్లిక్‌తో జబ్బుల సమాచారం
-  అపోలోతో జట్టుకట్టిన గూగుల్‌ సంస్థ
-  'హెల్త్‌కార్డ్‌ ఇండియా' సేవల కోసం ఒప్పందం
 కోల్‌కతా: ఆరోగ్యానికి సంబంధించిన ప్రాథమిక సమాచారాన్ని అందించేందుకు గాను సెర్చింజిన్‌ దిగ్గజం 'గూగుల్‌' భారత్‌కు చెందిన 'ఆపోలో హాస్పిటల్స్‌'తో జట్టుకట్టింది. గూగుల్‌ కొత్తగా అందుబాటులోకి తెచ్చిన 'హెల్త్‌ కార్డ్‌ ఇండియా' విభాగంలో వివిధ రకాల అనారోగ్యాలకు కారణాలు, వాటి అందుబాటులో ఉన్న చికిత్సలను సమాన్య మానవుడికి కూడా అర్థమయ్యే రీతిలో అందించనున్నారు. గూగుల్‌ సంస్థ గత ఏడాది 'హెల్త్‌కార్డ్‌' సేవలను అమెరికాలో అందుబాటులోకి తెచ్చింది. ఇందులో సాధారణంగా మనుషులకు వచ్చే వివిధ జబ్బులు, వాటి లక్షణాలు, అందుబాటులో ఉన్న చికిత్స విధానాలను వివరిస్తోంది. హెల్త్‌కార్డ్‌ మూలంగా ప్రజలకు వివిధ రోగాలకు సంబంధించిన పక్కా సమాచారాన్ని తెలుసుకొనేందుకు వీలు కలుగుతుందని 'అపోలో హాస్పిటల్స్‌ ఎంటర్‌ప్రైజెస్‌ లిమిటెడ'్‌ సంయుక్త ఎండీ సంగీతా రెడ్డి తెలిపారు. దాదాపు 400 జబ్బులకు సంబంధించిన సమగ్ర సమాచారాన్ని అపోలో ఇప్పటికే సమీకరించిందని ఆమె తెలిపారు. వ్యాధులకు సంబంధించిన 'కీ' వార్డును ఎంటర్‌ చేయగానే సంబంధిత వ్యాధికి సంబంధించిన మొత్తం సమాచారం స్క్రీన్‌పై డిస్ల్పే అవుతుందని తెలిపారు. వ్యాధి వివరాలు, దాని లక్షణాలు, కారణాలు అందులోని ప్రమాదకర స్థితులను కూడా ఈ హెల్త్‌ కార్డ్‌ ఇండియాలో వివరించనున్నట్లు తెలిపారు. డైపర్‌ ర్యాషెస్‌తో మొదలుకొని గుండెపోటు వరుకు వివిధ రకాలు జబ్బుల సమాచారాన్ని ఈ వేదిక ద్వారా అందుకొనేందుకు వీలు పడుతుందని సంగీతా రెడ్డి వివరించారు.
మీ స్నేహితులకు రికమెండ్ చెయ్యండి